Nɛ̈m 3
Da̱k Ni-nɛ-be mi ci päk
1
Riɛk akɛ wec mi te rɛydɛ kɛ riɛm,
mi ci thia̱a̱ŋ kɛ ka̱a̱cni,
kɛnɛ kuak ti thilɛ
pëcdiɛn pek!
2
Kä liɛŋɛ jɔw waatdä kɛnɛ
gi̱r gi̱i̱r ciökni
thurbiɛɛli,
kɛ kop koop ciökni jiöŋkööri
kɛnɛ dhi̱k dhi̱i̱k
thurbiɛɛli!
3
Kä ci ji̱ jiöŋkööri rɔ̱
rialikä, kä räŋ thɛpni,
kä riaw mutni,
kä ŋuan nɛy tin ca näk,
kɛ ri̱ŋ nath ti
/ca luäŋ kɛ kuën,
tëth ni naath kɛ ri̱ŋ
nɛɛni tin ci li̱w.
4
Ɛn wec cɛ ce̱tnikɛ ciek mi riär,
kä pɛɛl naath kɛ kuthkɛ,
kä jakɛ döör kä kuaany kɛ leerɛ,
kä jakɛ naath kä ja̱a̱ŋ
kɛ walkɛ.
5
Kä cu Kuoth Nhial in
la Ruey Ɣɔaa wee i̱,
“Ɛ ɣän gua̱n tɛ̈ru,
kä bä ya̱a̱tku woc a bi duɔth
ni juutdä.
Kä bä döör kɛnɛ kua̱r jak
kä guɛckɛ ji̱ juutdä.
6
Kä ɣän bä ji̱ kum kɛ jiäk
kä bä ji̱ ciɛŋ a jiäk,
kä ba guɛckɛ ni ji̱ ɛ naath.
7
Kä nɛy diaal tɔ̱ ba ji̱ nɛn tɔ̱,
bikɛ ga̱a̱c kɛ ji̱
kä bikɛ wee i̱,
‘Ci Ni-nɛ-be da̱k, kä ɛŋa
bi jɛ ku lɛ par ɔ?’
Kä bä ram mi bi ji̱ bum
kulɛ jiek nikä?”
8
A ku gɔaa ni ji̱n kä The-bɛth
min te gekä kiɛɛr,
min ca wil ɛ pi̱w,
min gaŋkɛ ɛ yier,
kä pänydɛ pi̱w?
9
Kä buɔ̱mdɛ Kuc kɛnɛ I-jëp,
a thil guut.
Kä tekɛ kɛ mat kɛ
Put kɛnɛ Lib-ya.
10
Kä cuɛ ŋot cua The-bɛth naŋ
ala pɛ̈c,
kä cua nyintiɛtnikɛ näk
duɔ̱pni diaal.
Kä cua wutnikɛ diaal tin luɔ̱thkɛ,
da̱a̱k kɛ yor gaakni,
kä cua wutnikɛ tin di̱t yian
kɛ kuatni.
11
Amäni ji̱n bä bia̱ yɔ̱ŋ kɔŋä,
kä bi rɔ tɛ̱̈ɛ̱̈.
Kä bi gua̱a̱th känä go̱r kä ji̱ tɛ̈r.
12
Kä ti̱ecku tin buɔ̱m buɔ̱ɔ̱m diaal,
ce̱tkɛ kɛ jiath ŋɔa̱a̱p mi
ci ciɛk kɛ dɛykɛ
tin nhiam,
tin la pɛn mi ca jɛ yɔ̱k
kä cam naath kɛ.
13
Kä nɛnɛ, rɛmku ce̱tkɛ kɛ män.
Kä thiekni wecdu tekɛ ɣo̱o̱ŋä
kä ji̱ tɛ̈ru,
kä ci mac do̱o̱pnikiɛn waŋ.
14
Jiömɛ rɔ̱ pi̱w kɛ ɣöö ba yɛ go̱l,
kä jakɛ ti̱eckun kä bum,
wiaa ta̱thɛ mun thuɔpni,
rialɛ thop ikä!
15
Ɛn wi̱ni bi mac yɛ waŋ,
kä ba yɛ näk ko̱o̱r.
Bɛ yɛ thuk ce̱tnikɛ kɔryɔm.
Kä rëpɛ rɔ̱ ce̱tnikɛ kɔryɔm,
ŋuanɛ ce̱tnikɛ rak!
16
Rëpɛ pëk nɛɛnikun tin la köök
ce̱tnikɛ kuɛl nhial.
Kä bikɛ ce̱tnikɛ kɔryɔm mi
bar rɔ kɛ gɔ̱kɛ.
17
Kä ce̱t ga̱a̱ŋkun nikɛ rak,
kä ce̱t ŋi̱eeckun nikɛ buɔ̱n
kɔaryɔaam mi ci nyuur puɔ̱ny
kal kɛ cäŋ ti̱eek,
kä min ci cäŋ lɛ̈p,
lakɛ rɔ̱ cua bar,
a bɛ thil ram mi ŋäc
gua̱a̱thdiɛn.
18
Ci bööthku li̱w,
lö kuäär A-thi-ri-ya.
Kä ci nɛɛku tin
ŋäc ŋɔak niɛɛn.
Kä ci nɛɛku däk wuɔ̱thni päämni,
kä thilɛ ram mi ruulkɛ.
19
Kä thilɛ mi bi buɔ̱ɔ̱tku jak
kä gɔw.
Kä nɛy diaal tin ba thok liŋ
kɛ kui̱du,
bikɛ tetkiɛn pat kɛ pɛ̈ɛ̈ndu,
kɛ ɣöö thilɛ ram mi /ken lät
jiäkniku jëk.
